מסכת בבא בתרא דף קכא עמוד ב

רב מתנה אמר: יום שנתנו הרוגי ביתר לקבורה, דאמר רב מתנה: אותו היום שנתנו הרוגי ביתר לקבורה - תקנו ביבנה הטוב והמטיב, הטוב - שלא הסריחו, והמטיב - שנתנו לקבורה.

**ברכת הטוב והמטיב**

1. **סוגיות מקבילות**

לפי סוגייתנו ברכת הטוב והמטיב תוקנה על התרחשויות בזמן חורבן ביתר. האירוע הוא שהרוגי ביתר נתנו לקבורה בט"ו באב. אולם במסכת ברכות נחלקו בדבר תנאים:

"תנו רבנן: מנין לברכת המזון **מן התורה**? שנאמר: ואכלת ושבעת וברכת - זו ברכת הזן.. אשר נתן לך - זו הטוב והמטיב... רבי אומר:... הטוב והמטיב - ביבנה תקנוה[[1]](#footnote-1)". עוד נחלקו:

"פליגי בה אבא יוסי בן דוסתאי ורבנן, חד אמר: הטוב והמטיב צריכה מלכות, וחד אמר: אינה צריכה מלכות; מאן דאמר צריכה מלכות - קסבר: דרבנן, ומאן דאמר אינה צריכה מלכות - קסבר: דאורייתא[[2]](#footnote-2)". סוגייתנו מתאימה לדברי רב יוסף בברכות:

"אמר רב יוסף: תדע דהטוב והמטיב לאו דאורייתא - שהרי פועלים עוקרים אותה. אמר רב יצחק בר שמואל בר מרתא משמיה דרב: תדע דהטוב והמטיב לאו דאורייתא - שהרי פותח בה בברוך ואין חותם בה בברוך. כדתניא: כל הברכות כולן פותח בהן בברוך וחותם בהן בברוך[[3]](#footnote-3)".

1. **תוקף הברכה וההשלכות**

רש"י הסביר את טיעונו של רב יוסף: "שהרי פותח בה בברוך - ואי דאורייתא היא, הויא סמוכה לחברתה - ואין פותחין בה בברוך". ובמקום אחר הסביר את הדעה החולקת:

ומאן דאמר אינה צריכה מלכות קסבר דאורייתא היא - ומברכת הארץ היא, כדאמר לעיל (ברכות דף מ"ח ב'): אשר נתן לך - זה הטוב והמטיב, והויא לה ברכה הסמוכה לחברתה, ומיהו, פותח בה בברוך - לפי שפתיחתה היא חתימתה, שכולה הודאה אחת היא ואינה הפסקה, ודומה לברכת הפירות והמצות[[4]](#footnote-4)". בעלי התוספות תמהו:

"אמאי שינו אותה יותר משאר ברכות הסמוכות שחותמות ולא פותחות? הואיל ודאורייתא היא, היה לנו להאריך בה ולחתום בברוך, ולא לשנות משאר סמוכות. וי"ל דאין ה"נ. ולמאן דאית ליה שהיא דאורייתא, **היה חותם ולא פותח**. וכן איתא בתוספתא [פ"א] בהדיא: ר' יוסי הגלילי היה מאריך בה וחותם. ומיהו, אנן **קי"ל שהיא מדרבנן ולכך צריכה מלכות,** כדאמר צריכה שתי מלכיות בר מדידה[[5]](#footnote-5)". לדעתם, היות הברכה מדרבנן, מנתקת אותה מן הברכה שלפניה:

"והטוב והמטיב - וא"ת: ואמאי פותחת בברוך, והלא סמוכה לחברתה היא? ויש לומר דנתקנה בפני עצמה בשביל הרוגי ביתר. וא"ת: אמאי אינה חותמת בברוך? וי"ל משום דקצרה היא, רק שתקנו לאחר כך שלש מלכיות ושלש גמולות ושלש הטבות[[6]](#footnote-6)". ממילא, היא גם איננה בגדר סמוכה לחברתה[[7]](#footnote-7). לדעת רבינו יונה והמאירי[[8]](#footnote-8) "הואיל וכל אריכות שבה אינו אלא הזכרת שמותיו של הקדוש ברוך הוא- כמטבע קצר". יתכן שעצם היות הברכה מדרבנן זו סיבה מספקת שלא לחתום בברוך:

"שלא ראו לחתום בה, ולעשותה מעולה משאר ברכות של תורה שלמעלה ממנה[[9]](#footnote-9)".

1. **להלכה** נפסק שהברכה מדרבנן[[10]](#footnote-10), כפי שסתמו בסוגייתנו**.** לפי זהכתב הלחם משנה:

"כשנעלם ולא ידע אם בירך ברכת המזון שחוזר ומברך.. מ"מ ברכת הטוב והמטיב נראה לי לכאורה דאינו חוזר ומברך כיון שהיא מדרבנן אבל צ"ע[[11]](#footnote-11)". אולם יש מחמירים שיש גם לברך ברכה זו: "אי הדר, הדר אכולהו, דאי לא הדר אהטוב והמטיב, כיוון שהיא דרבנן אתי לזלזולי ביה[[12]](#footnote-12)". או בפשטות, מפני שהכול נחשב כחטיבה אחת, "למעשה פוסקים הבן איש חי.. ובעל כף החיים.. שמספק לא יברך ברכת הטוב והמטיב, אולם המגן אברהם.. בעל פרי חדש.. והמשנה ברורה.. כותבים שיברך גם ברכה זו[[13]](#footnote-13)".

1. **הקשר בין האירוע לתקנה**

מהר"ם חלאוה[[14]](#footnote-14) מוצא קשר פשוט בין כרם ליין. הרא"ש ובעלי התוספות מוצאים קשרים חזותיים: "תיקנו לומר על היין שהוא כמו הדם[[15]](#footnote-15)". לפי שהיו [כמו] גדר בכרם, ולא נסרחו[[16]](#footnote-16)". דרך פשוטה היא להציע שלפנינו תקנה דוגמת שבירת כוס בחתונה. "צותה התורה כי בכל מקום שיש בו שינוי היין שיש בו ריבוי שמחה. שיאמרו הטוב והמטיב. בענין שיזכרו האנשים ויאמרו על מה נתקנה ברכה זו. ויאמרו להם על הרוגי ביתר שהיו חסידים גדולים ונהרגו כמה אלפים מהם עד שגדרו הכרמים בהם. ועשה השם עמהם נס שלא הסריחו ושניתנו לקבורה.. ואז יאמרו בלבם ברוך דיין האמת. איך נהרגו חסידים אלו ושפכו דמם כמים וזבלו בהם הכרמים ושמום גדר לכרמים! מה יעשו אזובי קיר? ומתוך זה **יתעצבו אל לבם וישובו אל ה', ולא יחטאו בריבוי השמחה והיין.** וכן צריך לכל אדם לעשות ולשמור נפשו מהשמחות כאומרו טוב לכת אל בית אבל..[[17]](#footnote-17)". כללו של דבר "להזכיר רעדה במקום גילה[[18]](#footnote-18)".

הרא"ש מקשר את ברכת הטוב והמטיב לברכה הקודמת: "אמרי' בירושלמי[[19]](#footnote-19) כשנחרבה ביתר נגדעה קרן ישראל ואין עתידה לחזור עד שיבא בן דוד. ולכך סמכוה אצל בונה ירושלים[[20]](#footnote-20)".

הרש"ר הירש לומד לקח מוסרי-פוליטי:

"בתקופת אדרינוס קיסר, בסיום מרד בר כוכבא; אותו מרד נתגלה כטעות רבת פורענות, והיה צורך להזהיר את ישראל בכל הדורות שלא יחזרו על הנסיון הזה. כי לא בכוחם ובעוצם ידם יחזירו את עטרת ישראל ליושנה, אלא חובה עליהם למסור את עתידם הלאומי להנהגת ה' לבדו. משום כך, כאשר הוקל לאומה אחרי תבוסתה וניתנה לה רשות לקבור את מאות אלפי חללי ביתר - ובכך כבר ראתה את תחילת הרווחה - התקינו חכמי יבנה את ברכת הטוב והמיטיב שהיא הברכה הרביעית של ברכת המזון. ברכה זו מנציחה את זכר מפלת ביתר בדברי תודה, שכן עצם העובדה שהגופות נשתמרו וניתנו לקבורה, כבר היה בה משום חסד ה'.. וכך **נלמד לקח לדורות עולם, שנסיח את דעתנו מעזרת בשר ודם ונשליך את יהבנו על ה' לבדו**: "**הוא** הטיב וכו' הוא יטיב לנו וכו' הוא יגמלנו וכו' הוא ימלך וכו' הוא ישבור וכו'[[21]](#footnote-21)". לפי זה, לפנינו בקורת נוקבת על מרד בר כוכבא. בהמשך נראה דעות הפוכות.

1. **שלא הסריחו ושנתנו לקבורה**

הרשב"ם מפנה לאגדות החורבן, שם למדנו:

"גדע בחרי אף כל קרן ישראל - א"ר זירא א"ר אבהו א"ר יוחנן: אלו שמונים אלף קרני מלחמה שנכנסו לכרך ביתר בשעה שלכדוה, והרגו בה אנשים ונשים וטף, עד שהלך דמן ונפל לים הגדול; שמא תאמר קרובה היתה, רחוקה היתה מיל. תניא, רבי אליעזר הגדול אומר: שני נחלים יש בבקעת ידים, אחד מושך אילך ואחד מושך אילך, ושיערו חכמים: שני חלקים מים ואחד דם. במתניתא תנא: שבע שנים בצרו עובדי כוכבים את כרמיהן מדמן של ישראל בלא זבל[[22]](#footnote-22)".

לפי זה השמחה המתוארת כאן היא שמחת עניים: "ולכך שמחו שזכו לקבורה ושלא הסריחו[[23]](#footnote-23)".

מטרת הגזירה שלא יקברו מובנת: לבזות את המורדים ולהרתיע.

"נשארה נבלתם מאכל לעוף השמים זמן רב, והיתה חרפה גדולה לישראל בדבר. עד שישבו רבן גמליאל ובית דינו כמה ימים בתעניות ובזבז אוצרות אבותיו, עד שניתנה להם רשות לקברם. ואז תקן ברכת הטוב והמטיב על רוב הטובה הזאת[[24]](#footnote-24)". אם כן, ב'הטוב', אנו מודים על כך שלא הסריחו. השינוי לקבורה הוא בוודאי חיובי: "הטוב משמע שהוא עושה טוב והיינו שלא הסריחו והמטיב משמע שהוא מטיב ע"י אחרים[[25]](#footnote-25) דהיינו שנתנו לקבורה ע"י אחרים, שבתחלה גזרו מלכות רשעה שלא יקברו עד שעמד מלכות אחרת **ונתן הקדוש ברוך הוא בלבו** שינתנו לקבורה".

לפיכך במדרש הניסוח מפתיע: "כרם גדול היה לו.. והקיפו גדר מהרוגי ביתר ולא גזר עליהם שיקברו, עד שעמד מלך אחד **וגזר** עליהם וקברום[[26]](#footnote-26)". יש להבין מדוע קיום מצווה דאורייתא הוא גזירה. נראים הדברים, שכיוון שלא הסריחו, המסר שנוצר היה הפוך מכוונת הרומאים. מת שאינו מסריח עניינו צדקות המנוח ומעשיו, שכך שנינו לגבי רבי אלעזר ברבי שמעון, ששכב בעליה לאחר מותו לפחות שמונה עשרה שנה, ועדיין יצא ממנו דם כשנתלשה לו שערה[[27]](#footnote-27). במשך הדורות היה זה סימן מברר. למשל, אליהו חכים ואליהו בית צורי, התנקשו בלורד מוין והוצאו להורג במצרים. יצחק שמיר סידר את העלאת עצמותיהם ארצה כשלושים שנה לאחר מכן, ונמצאו הגופות שלמות. כתב על כך החיד"ה:

"הרוגי מלכות המוסרים עצמם למיתה למען כלל האומה הם **במעלה שוה לצדיקי האומה.**

לא יפלא מעתה אם אמנם זכו שני הרוגי המלכות, חכים ובית - צורי הי"ד למעלת קדושים וטהורים וצדיקי עליון שאין עצמותיהם נרקבות, ועורם מתוח על עצמותיהם כשעת מותם, כי אכן מסרו נפשם על כלל האומה.. היה מן הראוי לתת פרסום מירבי לתופעה מופלאה זאת, שהיא עדות נאמנה להשארות - הנפש, **ולשכר - ועונש** שאחרי המות, ושאין עולמנו אלא פרוזדור קטן המוביל אל טרקלין גדול. וצדיק באמונתו יחיה[[28]](#footnote-28)". אף כאן, השתמרות גופות לוחמיו של בר כוכבא, היה בה להודיע ולהיוודע, כי רוחו של בר כוכבא תעמוד לעד, ויום יבוא ויהודים ימלאו את הארץ הזו בהמוניהם, בעוד לרומאים לא יהיה זכר[[29]](#footnote-29). על כן הקפידה המלכות לגזור לקברם.

"ראוי לאיש הישראלי להכיר ערך מזונו הפרטי.. אמנם שלא יפול לבבו עליו.. מנפילת הגלות.. תקנו.. סימן לדורות, כי ע"י נפילת ביתר נגדעה קרן ישראל לשעתה. והנה נשמרה צורת ההרוגים.. להיות לאות, שגם אם הננו חשובים כנטולי כח חיים.. **שמור בנו כח חיים נפלא לשמור צורתנו** העצמית, וממילא אנו בטוחים על.. גדולה.. נשגבה אל עצמו באחרית הימים[[30]](#footnote-30)".

אם כן, בעוד הרש"ר הירש רואה בברכת הטוב והמטיב אזהרה מפני ניסיונות כגון מרד בר כוכבא, הרב קוק רואה בה מתן דגם. מחלוקת זו קדומה היא:

הרמב"ם בלומדו הלכות משיח, מביא את בר כוכבא כמקור לידיעת הציפיות ממשיח:

"ואל יעלה על דעתך שהמלך המשיח צריך לעשות אותות ומופתים ומחדש דברים בעולם או מחיה מתים וכיוצא בדברים אלו, אין הדבר כך, שהרי רבי עקיבא חכם גדול מחכמי משנה היה, והוא היה נושא כליו של בן כוזיבא המלך, והוא היה אומר עליו שהוא המלך המשיח, **ודימה**[[31]](#footnote-31) הוא וכל חכמי דורו שהוא המלך המשיח, עד שנהרג **בעונות**, כיון שנהרג נודע להם שאינו[[32]](#footnote-32)".

הרמב"ם אינו אומר שרבי עקיבא טעה חלילה, אלא לומד ממנו עיקרון. "לכאורה זהו 'מעשה לסתור', שהרי בר כוכבא נהרג והתברר שאינו המשיח, ונמצא שרבי עקיבא וחבריו טעו לכאורה בקביעתם.. ולא היא.. בשעה שהנהיג את ישראל ונלחם מלחמותיהם היה לו דין של משיח, וכך היו צריכים להתייחס אליו בינתיים, עד שנהרג והתברר באופן מוחלט שאינו המשיח[[33]](#footnote-33)". לפיכך מדגיש הרמב"ם שנהרג בגלל עוונות[[34]](#footnote-34). לולא הם, יכול היה בר כוכבא באמת להיות משיח. "רבי עקיבא ראה בבר כוכבא קוממיות ישראל נגד הגויים, חלק ממשיחיות.. כל מה ששייך לתקומת ישראל – יש בו עניין של משיחיות[[35]](#footnote-35)". הרמב"ם אף מציב לפי זה דגם לעתיד:

"ואם יעמוד מלך מבית דוד הוגה בתורה ועוסק במצוות כדוד אביו, כפי תורה שבכתב ושבעל פה, ויכוף כל ישראל לילך בה ולחזק בדקה, וילחם מלחמות ה', הרי זה **בחזקת שהוא משיח**, אם עשה והצליח ונצח כל האומות שסביביו ובנה מקדש במקומו וקבץ נדחי ישראל הרי זה משיח בודאי. ואם לא הצליח עד כה או נהרג בידוע שאינו זה שהבטיחה עליו תורה והרי הוא ככל מלכי בית דוד **השלמים הכשרים** שמתו[[36]](#footnote-36)". אמנם הראב"ד השיג : "אל יעלה על דעתך וכו', א"א: והלא בן כוזיבא היה אומר אנא הוא מלכא משיחא ושלחו חכמים לבדקו אי מורח ודאין או לא וכיון דלא עביד הכי קטלוהו[[37]](#footnote-37)". כתב הרדב"ז[[38]](#footnote-38):

"ענין בן כוזיבא אין ספק שהיה מחלוקת בין החכמים. מקצתם לא האמינו שהוא משיח וקצתם האמינו, ור"ע מכללם. ואפילו אחר ששלחו חכמים אי מורח ודאין או לא- לא חזר בו ר"ע.. ומה שנראה מדברי הראב"ד שישראל הרגוהו- לא משמע הכי, אלא הגוים הרגוהו. ויש לפרש הא דאמרינן: 'קטלוה', כלומר רפו ידיהם ממנו ובאו הגוים והרגוהו. א"נ אגדות חלוקות הן".

1. ברכות דף מח עמוד ב. [↑](#footnote-ref-1)
2. ברכות דף מט עמוד א. [↑](#footnote-ref-2)
3. ברכות דף מו עמוד א. [↑](#footnote-ref-3)
4. ברכות דף מט שם. [↑](#footnote-ref-4)
5. תוספות ברכות דף מט עמוד א ד"ה מאן דאמר דאורייתא. [↑](#footnote-ref-5)
6. תוספות מסכת ברכות דף מו עמוד ב. [↑](#footnote-ref-6)
7. מהרש"א. [↑](#footnote-ref-7)
8. על ברכות דף מו עמוד א. [↑](#footnote-ref-8)
9. רשב"א ברכות דף מו עמוד א ד"ה תדע. [↑](#footnote-ref-9)
10. רמב"ם ברכות פרק א הלכה יז, רא"ש סימן כב. [↑](#footnote-ref-10)
11. לחם משנה הלכות ברכות פרק ב הלכה ב. [↑](#footnote-ref-11)
12. אשכול חלק א סימן יח אות ז. [↑](#footnote-ref-12)
13. בירור הלכה לברכות דף מט עמוד א, ברכת הטוב והמטיב, בסופו. [↑](#footnote-ref-13)
14. על מסכת פסחים דף קיז עמוד ב. [↑](#footnote-ref-14)
15. רא"ש מסכת ברכות פרק ט סימן טו. [↑](#footnote-ref-15)
16. תוספות מסכת תענית דף לא עמוד א ד"ה תקנו. [↑](#footnote-ref-16)
17. צרור המור פרק ט תחילת פרשת מטות. [↑](#footnote-ref-17)
18. מאירי מסכת ברכות דף מח עמוד ב. [↑](#footnote-ref-18)
19. ירושלמי מסכת סוכה פרק ה הלכה א. [↑](#footnote-ref-19)
20. רא"ש מסכת ברכות פרק ז סימן כב. המשפט האחרון הוא תוספת של הרא"ש על הירושלמי. [↑](#footnote-ref-20)
21. רש"ר הירש דברים פרק ח פסוק י. [↑](#footnote-ref-21)
22. מסכת גיטין דף נז עמוד א. [↑](#footnote-ref-22)
23. רשב"ם ד"ה דאמר רב מתנה. [↑](#footnote-ref-23)
24. ספר אבודרהם ברכת הלחם זימון ברכת המזון. [↑](#footnote-ref-24)
25. אבחנה מעט שונה מציע הרב ניסנבוים: "ענין ברכה זו המדגישה שאינו חש רק טובת עצמו אלא חש גם בטובת חברו המשתתף בטובה זו, שכן האנוכיות טבוע בלב האדם מנעוריו, שכל ישותו הוא רק הדאגה לטובתו הוא מבלי התענינות ודאגה גם לטובת חברו. לשם זה תקנו חכמים ברכת הטוב והמטיב, בטובה המשותפת לך ולחבריך ועליך לעקור האגואיסמוס מלבך, אלא תחוש בהרגשה עמוקה טובתו כמו שאתה חש ומרגיש טובתך. ולא רק אחיך החי עמך אלא **גם כלפי מתי** נוחי נפש. ולפיכך אמרו.. הטוב- לחיים, שלא הסריחו, והיו פורצות מגפות וחליים רעים בין החיים, והמטיב שנתנו לקבורה. והיה הדבר אחרי התאמצויות רבות הרבה שנים ובזבוז אוצרות ישראל שלא ישרפום מלכות הרשעה כרגיל במקרים כאלה, אלא יתנו להביאם לקבר ישראל" (עלי תמר על ירושלמי ברכות פרק ט הלכה ב ד"ה אמר רבי זירא). [↑](#footnote-ref-25)
26. איכה רבה (וילנא) פרשה ב אות ד. [↑](#footnote-ref-26)
27. מסכת בבא מציעא דף פד עמוד ב. [↑](#footnote-ref-27)
28. שו"ת עשה לך רב חלק א סימן נא [↑](#footnote-ref-28)
29. משפט זה, בתוכנו אם לא במילותיו, שמור עימי משיעור מרטיט שהיה הרב יעקב לבנון נוהג להעביר בישיבת מרכז הרב ברוב עם מידי ל"ג בעומר. [↑](#footnote-ref-29)
30. עין איה ברכות פרק שביעי אות לא. [↑](#footnote-ref-30)
31. לאו דווקא מילה שלילית. "וביד הנביאים אדמה" (הושע יב, יא). [↑](#footnote-ref-31)
32. רמב"ם הלכות מלכים פרק יא הלכה ג. [↑](#footnote-ref-32)
33. הרב שלמה אבינר, טל חרמון למועדים עמודים 245-246. [↑](#footnote-ref-33)
34. "מן הסתם כיון שטעה בו ר"ע **היה באמת ראוי לכך**. והיינו שהיה בו מאור תורה שבעל פה, ומשום הכי ר"ע שהיה שורש תורה שבל פה כמו שכתב האריז"ל, אמר עליו היינו מלכא משיחא... ומצינו במדרש רבה שם שאמר כשיצא למלחמה: 'לא תסעוד ולא תכסוף', הדא הוא דכתיב הלא אתה אלקים זנחתנו וגו'... ומלשון המדרש רבה הדא הוא דכתיב.. נראה **שהאמת היה אותו** במה שאמר, אך באמת ידע בנפשו שראוי לגאולה שהיה בו אור תורה שבעל פה כל כך שהוא עיקר התיקון בגליות, רק החסרון היה שלא ידע שעל זה היה השבועה שלא יעלו בחומה, כמו שאמרו (כתובות קי"א), אף שיהיו ראוים לגאולה... ואפשר שהיה משיח בן יוסף ומשום זה נהרג" (פרי צדיק, ט"ו באב אות ה). [↑](#footnote-ref-34)
35. שיחות הרצי"ה ל"ג בעומר. [↑](#footnote-ref-35)
36. שם הלכה ד. [↑](#footnote-ref-36)
37. מסכת סנהדרין דף צג עמוד ב. [↑](#footnote-ref-37)
38. שם הלכה ג. [↑](#footnote-ref-38)